Farrux Po‘latov Kadastr agentligi direktori lavozimiga tayinlandi

Farrux Po‘latov Davlat soliq qo‘mitasi huzuridagi Kadastr agentligi direktori lavozimiga tayinlandi. Bu haqda Telegram’dagi “Huquqiy axborot” kanali xabar qildi.
Qayd etilishicha, Farrux Po‘latov (1979-yilda tug‘ilgan) shu kungacha “O‘zdonmahsulot” aksiyadorlik kompaniyasi boshqaruvi raisi sifatida faoliyat yuritgan. U bu lavozimga 2018-yilning iyul oyida tayinlangandi. Kompaniyaning avvalgi rahbari Sur’at Haydarov poraxo‘rlikda ayblanib, hibsga olingan edi.
Undan avval Bosh prokuratura huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamenti (hozirgi Iqtisodiy jinoyatlarga qarshi kurashish departamenti) Farg‘ona boshqarmasi boshlig‘i lavozimida ishlagan. 2001-yildan buyon Farg‘ona va Namangan viloyatlarining prokuratura organlarida turli lavozimlarda faoliyat yuritgan.
Eslatib o‘tamiz, Kadastr agentligining sobiq direktori Fazliddin Umarov Samarqand shahri hokimi lavozimiga tayinlangandi.